

# Agencija Republike Slovenije

**za javnopravne evidence in storitve**

**Z AJPES ENOSTAVNO IN HITRO NA POT**

**VARNEGA PODJETNIŠTVA**

Spoštovani,

v **4. evropskem tednu podjetništva** − **od 15. do 19. oktobra 2012 −** vas vabimo **na izpostave AJPES**. Vseevropska kampanja Evropski teden podjetništva 2012 sledi naslednjim ciljem:

* ponuditi informacije o ukrepih Evropske unije ter državnih, regionalnih in lokalnih oblasti za podporo mikro, malim in srednje velikim podjetjem,
* spodbujati podjetništvo, da bo več ljudi, predvsem mladih, resno razmislilo o podjetništvu, kot o možnosti za ustvarjanje kariere,
* dati priznanje podjetnikom za njihov prispevek k dobrobiti Evropske unije, zagotavljanju delovnih mest, inovacijam in konkurenčnosti na trgu.

Obiskovalcem bomo predstavili:

* **Kako na točki VEM AJPES registrirati s. p.?**

Izpostave AJPES so točke VEM in hkrati registrski organ, ki odloča o vpisu s. p. v Poslovni register Slovenije (PRS). Na točki VEM AJPES dobite vse informacije in storitve v zvezi z registracijo s. p. (vpisom s. p. v PRS, vpisom sprememb podatkov o s. p. v PRS in izbrisom s. p. iz PRS) ter oddate prijavo davčnih podatkov, prijavo v obvezna socialna zavarovanja, prijavo prostega delovnega mesta in vlogo za izdajo obrtnega dovoljenja. Registracija s. p. in ostale navedene storitve so brezplačne.

* **Katere storitve v zvezi z ustanovitvijo d. o. o. opravlja za vas točka VEM AJPES?**

Na točki VEM AJPES lahko vložite: predlog za vpis d. o. o. v Sodni register, predlog za vpis nameravane firme, predlog za spremembo podatkov o d. o. o., lahko tudi predlog za ustanovitev podružnice ali poslovne enote, predlog za spremembo podatkov o podružnicah in poslovnih enotah ter predlog za izbris podružnic in poslovnih enot. Oddate lahko tudi prijavo davčnih podatkov, prijavo v obvezna socialna zavarovanja, prijavo potreb po delavcih in vlogo za izdajo obrtnega dovoljenja. Ustanovitev enostavne d. o. o. in ostale navedene storitve so brezplačne.

* **Kako se lahko zavarujete pred plačilno nedisciplino z bonitetno oceno slovenskih poslovnih subjektov S. BON AJPES?**

Z bonitetnimi ocenami S. BON AJPES napovedujemo verjetnost za nastanek dogodka neplačila v letu 2012 za posamezno podjetje, samostojnega podjetnika ali zadrugo. Priporočamo vam, da jih uporabite za preverjanje plačilne sposobnosti svojih kupcev, ponudnikov v postopkih javnih naročil in drugih poslovnih partnerjev, s katerimi že poslujete ali nameravate varno in odgovorno poslovati v prihodnje.

* **Kako poravnate svoje obveznosti z udeležbo v večstranskem pobotu e-POBOT AJPES?**

AJPES s pobotanjem medsebojnih obveznosti poslovnim subjektom enkrat mesečno zagotavlja hiter, varen, preprost, učinkovit in poceni način poravnave medsebojnih zapadlih obveznosti. Z uveljavitvijo Zakona o preprečevanju zamud pri plačilih je AJPES pridobil pristojnost za izvajanje obveznega večstranskega pobota, s katerim želi zakonodajalec, skupaj z drugimi ukrepi, izboljšati plačilno disciplino.

* **Kako s spletnimi storitvami AJPES lahko izboljšate vaše poslovanje?**

Predstavili vam bomo spletne storitve AJPES, ki vam omogočajo vpogled v podatke o poslovnih subjektih, vpisanih v PRS (ePRS), vpogled v javno objavljena letna poročila poslovnih subjektov (JOLP), vpogled v podatke o več kot 22 milijonih poslovnih subjektov, ki imajo sedež v državah članicah evropske mreže poslovnih registrov (eEBR), vpogled v podatke in dokumente, nastale v postopku vpisa v sodni register, objave o postopkih zaradi insolventnosti ter objave v postopkih statusnih preoblikovanj družb (eObjave); preverite lahko tudi, ali je premičnina, ki vas zanima, zastavljena ali zarubljena (eRZPP). Na naših spletnih straneh lahko pridobite podatek o transakcijskih računih poslovnih subjektov (eRTR) in podatek o menicah, protestiranih zaradi neplačila, če so menice izdali gospodarski subjekti (eRPM).

**Na ta in še druga vprašanja vam bodo v evropskem tednu podjetništva od 15. do 19. oktobra 2012 odgovarjale izpostave AJPES med uradnimi urami, v obliki individualnega svetovanja ali na predavanjih.**

Zaradi zagotovitve ustrezne organizacije je zaželena predhodna rezervacija termina.

**Več o poteku in vsebini predavanj si lahko preberete na** [**www.ajpes.si**](http://www.ajpes.si)**!**

Vljudno vabljeni!

|  |  |
| --- | --- |
| Mara Kos Maver,vodja izpostave AJPES Nova Gorica | mag. Romana Logar,direktorica AJPES |

AJPES, Tržaška cesta 16, 1000 Ljubljana

www.ajpes.si, tel.št. 01 4774 100, faks 01 4259 770